Diari Oficial de la Generalitat Valenciana


Sumari del DOGV 3116, del 06-11-1997 (1997/11401)

ORDRE de 6 d'octubre de 1997, de la Conselleria de Sanitat, per la qual es creen les Unitats de Malalties Infeccioses als hospitals dependents de la Conselleria de Sanitat.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/10/06/(2)/dof/vci/html**

### Dades del document

Número de DOGV
:   3116

Data del DOGV
:   06-11-1997

Secció del DOGV
:   DISPOSICIONS GENERALS

Número del document
:   1997/11618


Data del document
:   06-10-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

3698 ORDRE de 6 d'octubre de 1997, de la Conselleria de Sanitat, per la qual es creen les Unitats de Malalties Infeccioses als hospitals dependents de la Conselleria de Sanitat. [97/X11200]
  
El Decret 186/1996, de 18 d'octubre, del Govern Valencià, aprova el Reglament sobre l'estructura, organització i funcionament de l'Atenció Especialitzada de la Conselleria de Sanitat; en el seu desenvolupament i d'acord amb allò que s'ha previst en els articles 13, 14 apartat 2 respectivament del citat decret.
  
Per la seua banda, el Decret 168/1997, de 13 de maig, del Govern Valencià, va aprovar el I Pla de la Sida de la Comunitat Valenciana, i a fi de desenvolupar i complir el tercer objectiu fonamental del dit Pla.
  
L'elevada pressió assistencial als hospitals dels grans nuclis urbans i considerant la polivalència i complexitat de les situacions que s'atenen en determinats serveis hospitalaris, el nivell progressiu de complexitat diagnosticoterapèutic i l'increment de recursos que es mobilitzen requereixen la implantació de noves fórmules organitzatives que milloren l'eficàcia, la qualitat assistencial i la satisfacció de pacients i professionals, sempre sota formulacions que asseguren la contenció de la despesa sanitària i la millora de la seua eficiència.
  
Per tot això, i en l'àmbit de l'assistència especialitzada, es fa necessària la creació d'Unitats de Malalties Infeccioses dins dels hospitals com a fórmula més idònia per aconseguir els objectius plantejats. De la mateixa manera, la coordinació sistemàtica d'aquesta nova unitat hospitalària amb els recursos de l'assistència sanitària intra-extrahospitalària ha de contribuir a millorar significativament l'oferta d'un sistema d'assistència de caràcter especialitzat, integral i integrat que s'adeqüe a les necessitats de la demanda requerida i en benefici dels ciutadans de la Comunitat Valenciana.
  
En virtut de tot això i en exercici de les competències que m'atribueix l'article 35 apartat e) de la Llei de la Generalitat Valenciana 5/1983,
  
ORDENE
  
Article 1
  
Es creen les Unitats de Malalties Infeccioses com a estructura organitzativa en determinats hospitals, dependents de la Conselleria de Sanitat.
  
Article 2
  
Les Unitats de Malalties Infeccioses tindran caràcter d'Unitats Especials, d'acord amb allò que s'ha previst en l'article 13 apartat 2 del Decret 186/1996, de 18 d'octubre, del Govern Valencià, pel qual s'aprova el Reglament sobre l'Estructura, Organització i Funcionament de l'Atenció Especialitzada de la Conselleria de Sanitat.
  
Article 3
  
Determinades unitats de malalties infeccioses dels hospitals de la Conselleria de Sanitat es constituiran com a unitats de referència del Pla de la Sida de la Comunitat Valenciana segons que disposa l'article 14, apartat 1 i 2, del Decret 186/1996, de 18 d'octubre, per a compliment dels objectius previstos en el Decret 168/1997, de 13 de maig, del Govern Valencià, pel qual s'aprova el I Pla de la Sida de la Comunitat Valenciana.
  
Article 4
  
Són funcions de les unitats de malalties infeccioses:
  
1. L'assumpció de l'atenció i assistència especialitzada dels usuaris amb patologies infeccioses en règim d'internament i ambulatori
  
2. Contribuir i col·laborar en la investigació, tractament i prevenció de les malalties infeccioses.
  
3. Participar en els programes específics de Salut Comunitària.
  
4. Participar en les línies d'investigació en matèria de salut que redunden en la millora de la prestació dels seus serveis.
  
5. Docència i formació continuada del personal sanitari.
  
6. I qualssevol altres funcions que s'estimen oportunes i que li assigne la direcció mèdica de l'hospital.
  
Article 5
  
1. La constitució d'aquestes unitats de malalties infeccioses es portarà a cap als hospitals que es relacionen en l'annex d'acord amb les seues disponibilitats organitzatives i pressupostàries i tenint en compte allò que s'ha disposat en l'article 16.8 del text Refós de la Llei de Funció Pública Valenciana, i l'article 67 de la Llei de Govern Valencià.
  
2. La composició i dimensions de cada unitat de malalties infeccioses dels hospitals es determinarà en funció de les necessitats i característiques especifiques de cada hospital. En tots els casos s'ajustaran als criteris de polivalència i interdisciplinarietat derivats de les patologies i usuaris per atendre i de les necessitats d'incorporar les distintes categories professionals que, en cada cas, s'estimen necessàries per al desenvolupament de les activitats encomanades.
  
Article 6
  
Independentment del personal que constitueix la plantilla, les unitats de malalties infeccioses establiran les vies de coordinació i col·laboració amb altres estructures sanitàries, que faciliten el desenvolupament de les seues activitats i contribuïsquen a optimar els recursos existents així com amb institucions socials, organitzacions de voluntaris per a facilitar la màxima humanització en aquells casos que el pacient poguera requerir.
  
Article 7
  
1. Les unitats de malalties infeccioses queden adscrites a la direcció mèdica de l'hospital corresponent.
  
2. En cada cas, la direcció de la unitat de malalties infeccioses serà exercida per un facultatiu especialista en medicina interna, nomenat per la Direcció General d'Assistència Especialitzada, a proposta de la direcció mèdica.
  
Aquest nomenament estarà ajustat al que estipula l'Ordre de 10 de març de 1997, de la Conselleria de Sanitat, per la qual s'aproven diverses delegacions d'atribucions en matèria de personal.
  
Article 8
  
Totes les places del personal facultatiu i sanitari amb destinació a aquestes unitats de malalties infeccioses que es convoquen a partir de l'entrada en vigor d'aquesta ordre es farà sota aquesta denominació, si bé es definiran per a cada una d'elles els requisits de titulació exigible.
  
DISPOSICIÓ TRANSITÒRIA
  
Les unitats de malalties infeccioses dels hospitals relacionats en l'annex elaboraran un projecte d'organització i funcionament d'acord amb allò que disposen els articles 4 i 5 en el termini de sis mesos a partir de l'entrada en vigor.
  
DISPOSICIÓ FINAL
  
1. Es faculta la Direcció General d'Atenció Especialitzada de la Conselleria de Sanitat per dictar les resolucions necessàries per a la posada en pràctica d'allò que disposa aquesta ordre.
  
2. Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 6 d'octubre de 1997
  
El conseller de Sanitat,
  
JOAQUÍN FARNÓS GAUCHÍA
  
Annex
  
Hospital Universitari La Fe de València.
  
Hospital Clínic Universitari de València.
  
Hospital Arnau de Vilanova de València.
  
Hospital Doctor Peset Aleixandre de València.
  
Hospital General de Castelló.
  
Hospital de Sant Joan d'Alacant.
  
Hospital General d'Elx.


Còpia Permalink ELI